Onderwyser, tronkbewaarder vas ná vlaag veediefstalDie toneel nadat 31 skape op ŉ plaas buite Steynsrus in die Vrystaat deur veediewe geslag is in Junie 2016. Foto: Arnold Smith Vyf vermeende veediewe, waaronder ŉ laerskoolonderwyseres en ŉ tronkbewaarder, is Maandag in Steynsrus in die Vrystaat in samewerking met boere van die plaaslike gemeenskap vasgetrek. Ao. Loraine Earle, woordvoerder van die polisie, het aan Maroela Media bevestig daar is 16 skaapkarkasse in die kattebak van die verdagtes se voertuig gevind. “Twee van die verdagtes is ŉ vroulike laerskoolonderwyseres en haar man wat by die korrektiewe dienste in Kroonstad werk. Die drie ander mans is werkloos,” het Earle gesê. Sy het bygevoeg dat die gerugte wat meld dat ŉ ampsmotor gebruik is in die pleeg van die misdaad onwaar is. “Dit was die tronkbewaarder se persoonlike voertuig.” Die verdagtes is Edwin Sello Mothobi (52), Matsediso Suzan Mothobi (52), Alfonse Nthodi Mofokeng (35), Ssamyel Montshehi Monatisa (43) en Geelbooi Tsekeli (25). Earle het gesê die verdagtes is glo vasgetrek deur boere wat ŉ operasie in die gebied gehou het om die vermeende diewe in te wag. Die verdagtes het Dinsdag in die Lindley-landdroshof verskyn op aanklagte van die besit van gesteelde vee en veediefstal. “Die saak is tot Donderdag uitgestel wanneer hulle moontlik sal aansoek doen om borgtog.” Die verdagtes bly tot dan in aanhouding. Niekie Grobler, veiligheidskoördineerder van Steynsrus, het aan Maroela Media bevestig dat dit ŉ plaaslike boer, Kobus Watson, se lammerkarkasse was wat in besit van die verdagtes aangetref is. Hy het ook gesê veediefstal is ŉ reuseprobleem in hulle distrik. Volgens hom is daar tussen 2013 en 2016 byna R6 miljoen se vee in die gebied gesteel.